

**CONSILIUL JUDEȚEAN VRANCEA**

**BIBLIOTECA JUDEȚEANĂ**

**„DUILIU ZAMFIRESCU” VRANCEA**

 Str. M. Kogălniceanu nr.13 TEL: 0237/241562

 [www.bjvrancea.ro](http://www.bjvrancea.ro) | e-mail: biblioteca@bjvrancea.ro

 Nr. 804 / 23.05.2025

Cu puține zile înainte de comemorarea scriitorului, diplomatului și academicianului Duiliu Zamfirescu, la cei 103 ani de la dispariția acestuia, Consiliul Județean Vrancea și Biblioteca Județeană „Duiliu Zamfirescu” Vrancea, au organizat în sala somptuoasă și totodată elegantă, a Muzeului Unirii din Focșani, un spectacol cultural de excepție, prilejuit de prezența la Focșani și la acest eveniment a doamnei Ioana Duilia Dragomirescu, născută Zamfirescu, strănepoata marelui scriitor, însoțită de soțul Domniei Sale, Dinu Dragomirescu, și de întâlnirea cu doi cunoscuți și remarcabili editori ai operei zamfiresciene, doamna prof. univ. dr. Georgeta Adam și domnul prof. univ. dr. Ioan Adam, cunoscut zamfirescolog al literaturii române.

A fost lansat, cu acest prilej, volumul al III-lea care încheie „Integrala corespondenței lui Duiliu Zamfirescu”, volum apărut în prețioasa colecție Fundația Națională pentru Artă și Știință -Academia Română.

Cu acest prilej, doamna Ioana Duilia Dragomirescu, născută Zamfirescu, a adus un laudatio celor doi distinși profesori, care și-au dedicat întreaga viață cercetării vieții și operei lui Duiliu Zamfirescu.

Doamna Ioana Duilia Dragomirescu, născută Zamfirescu, o prezență deosebit de agreabilă, elegantă, cu un discurs foarte aplicat pe cartea lansată a transmis emoția revederii ținuturilor natale ale străbunicului, aducând evenimentului o prestanță culturală aparte.

Domnul prof. univ. dr. Ioan Adam a vorbit despre minuțioasa activitate de cercetare și despre activitățile detectivistice literar, pe care trebuie să le aibă un cercetător. A mai precizat rolul deosebit de important pe care Duiliu Zamfirescu l-a avut în diplomația română, atât la Roma, cât și după Primul Război Mondial.

Prezentarea a fost însoțită de vizionarea arhivei iconografice a cărții, urmată de discursul doamnei prof. univ. dr. Georgeta Adam, jurnalistă la Radio România, care a arătat la rândul său o parte din istoria acesta lungă a activității de cercetare în arhive, în biblioteci, de editare în sens larg operei literare a unui mare scriitor, cum este Duiliu Zamfirescu.

 La această întâlnire de înalt nivel cultural, au fost prezenți și au rostit alocuțiuni din partea autorităților: din partea domnului Președinte al Consiliului Județean Vrancea, Nicușor Halici, doamna Consilier, Claudia Ostafi, domnul Vicepreședinte al Consiliului Județean Vrancea, Alexandru-Ciprian Epure, domnul Vicepreședinte al Consiliului Județean Vrancea, Sorin Pîslaru, domnul Subprefect al Județului Vrancea, Liviu-George Macovei și domnul Consilier Județean, Claudiu Matei.

Auditoriul prezent în sala Muzeului Unirii a fost reprezentat de profesori, studenți, elevi, muzeografi, bibliotecari și alți invitați interesați să participe la o veritabilă întâlnire cu o pagină de istorie a Vrancei noastre literare.

Evenimentul cultural s-a încheiat cu o sesiune de autografe și dialog cu invitații, pe care publicul le-a așteptat cu interes și mare bucurie.

Din mărturisirile distinșilor noștri invitați am aflat că întâlnirea cu publicul focșănean a fost una cu totul deosebită și că invitații de seamă ai acestei activități își doresc să revină la Focșani cu prilejul Târgului de Carte din toamna acestui an.

Manager,

Oana-Raluca Boian